KOMISSION DELEGOITU ASETUS (EU) 2023/196,

annettu 25 päivänä marraskuuta 2022,

Euroopan parlamentin ja neuvoston asetuksen (EY) N:o 273/2004 ja neuvoston asetuksen (EY) N:o 111/2005 muuttamisesta siltä osin kuin on kyse tiettyjen huumausaineiden lähtöaineiden sisällyttämisestä luokiteltujen aineiden luetteloon

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon huumausaineiden lähtöaineista 11 päivänä helmikuuta 2004 annetun Euroopan parlamentin ja neuvoston asetuksen (EY) N:o 273/2004 (1) ja erityisesti sen 15 artiklan,

ottaa huomioon unionin ja kolmansien maiden välisen huumausaineiden lähtöaineiden kaupan valvontaa koskevista säännöistä 22 päivänä joulukuuta 2004 annetun neuvoston asetuksen (EY) N:o 111/2005 (2) ja erityisesti sen 30 a artiklan,

sekä katsoo seuraavaa:

(1) Asetuksessa (EY) N:o 273/2004 säädetään toimenpiteistä huumausaineiden lähtöaineiden kaupan valvomiseksi unionissa ja asetuksella (EY) N:o 111/2005 säännellään huumausaineiden lähtöaineiden kauppaa EU:n ja kolmansien maiden välillä. Asetuksen (EY) N:o 273/2004 liitteessä I ja asetuksen (EY) N:o 111/2005 liitteessä on molemmissa luettelo luokitelluista aineista, joihin sovelletaan erinäisiä näissä asetuksissa säädettyjä yhdenmukaistettuja valvonta- ja seurantatoimenpiteitä.

(2) Yhdistyneiden kansakuntien huumausainetoimikunnan 65. istunnossaan 14–18 päivänä maaliskuuta 2022 tekemillä päätöksillä 65/4, 65/5 ja 65/6 lisättiin aineet N-fenyylipiperidiini-4-amiini (4-AP), tert-butyyli-4-anilinopiperidiini-1-karboksylaatti (1-boc-4-AP) ja N-fenyyli-N-(piperidin-4-yyli)propanamidi (norfentanyyli) Wienissä 19 päivänä joulukuuta 1988 huumausaineiden ja psykotrooppisten aineiden laitonta kauppaa vastaan tehdyn Yhdistyneiden Kansakuntien yleissopimuksen, jäljempänä ’vuoden 1988 YK:n yleissopimus’, joka hyväksyttiin ja neuvoston päätöksellä 90/611/ETY (3), taulukkoon I.

(3) 4-AP on N-fenetyyli-4-piperidonin (NPP) korvaava kemikaali valmistettaessa synteettisesti 4-anilino-N-fenetyylipiperidiiniä (ANPP), joka on välitön lähtöaine fentanyylin ja joidenkin sen analogien valmistuksessa.

(4) 1-boc-4-AP on 4-AP:n kemiallisesti suojattu johdannaisaine, joka voidaan muuttaa 4-AP:ksi, norfentanyyliksi tai useaksi norfentanyylin analogiksi.

(5) Norfentanyyli on fentanyylin ja usean fentanyylin analogin välitön lähtöaine.

(6) NPP ja ANPP ovat jo asetuksissa (EY) N:o 273/2004 ja (EY) N:o 111/2005 luokiteltuja aineita. Fentanyyli ja fentanyylin analogit ovat hyvin voimakkaita huumausaineita, tyypillisesti 10–100 kertaa vahvempia kuin heroiini. Niiden voimakkuus johtaa jatkuvasti käyttäjien yliannostuskuolemiin.

(7) Kansalliset toimivaltaiset viranomaiset ovat ilmoittaneet dietyyli(fenyyliasetyyli)propaanidioaatin (DEPAPD) ja etyyli-3-(2H-1,3-bentsodioksooli-5-yyli)-2-metyylioksiraani-2-karboksylaatin (PMK-etyyliglysidaatti) takavarikoista.

(8) DEPAPD:tä käytetään valmistettaessa 1-fenyyli-2-propanonia (P-2-P), joka tunnetaan myös nimellä bentsyylimetyyliketoni (BMK). BMK on kahden yleisimmän unionissa laittomasti tuotetun huumausaineen, amfetamiinin ja metamfetamiinin, lähtöaine. Molemmilla on vakavia vaikutuksia ihmisten terveyteen.

(9) PMK-etyyliglysidaatti on 3,4-metyleenidioksifenyylipropan-2-onin (PMK) lähtöaine, ja PMK:ta käytetään valmistettaessa 3,4-metyleenidioksimetamfetamiinia (MDMA), joka tunnetaan yleisesti nimellä ’ekstaasi’.

(10) BMK sekä eräät sen lähtöaineen esiaineet, jotka ovat hyvin samankaltaisia kuin DEPAPD (kuten metyyli-alfa-fenyyliasetoasetaatti (MAPA) tai alfa-fenyyliasetoasetamidi (APAA)), ja PMK ovat jo asetuksissa (EY) N:o 273/2004 ja (EY) N:o 111/2005 luokiteltuja aineita.

(11) Amfetamiini, metamfetamiini ja MDMA kuuluvat yleisimpiin unionissa laittomasti valmistettuihin huumausaineisiin. Niillä on vakavia vaikutuksia ihmisten terveyteen, ja ne aiheuttavat huomattavia sosiaalisia ja kansanterveydellisiä ongelmia joillakin EU:n alueilla.

(12) Rikollisjärjestöt ovat kehittäneet 4-AP:n, 1-boc-4-AP:n, norfentanyylin, DEPAPD:n ja PMK-etyyliglysidaatin välttääkseen asetuksissa (EY) N:o 273/2004 ja (EY) N:o 111/2005 säädetyn luokiteltujen aineiden tiukan valvonnan. Sen vuoksi 4-AP, 1-boc-4-AP, norfentanyyli, DEPAPD ja PMK-etyyliglysidaatti pitäisi lisätä EU:n luokiteltujen aineiden luetteloon, jotta niiden valvontaa ja seurantaa voidaan tehostaa.

(13) Asetuksen (EY) N:o 273/2004 liitteessä I ja asetuksen (EY) N:o 111/2005 liitteessä luetellut luokitellut aineet on jaettu luokkiin, joihin sovelletaan eri toimenpiteitä, jotta saavutetaan oikeasuhteinen tasapaino kunkin aineen aiheuttaman uhkan ja lailliseen kauppaan kohdistuvan taakan välillä. Tiukimpia valvonta- ja seurantatoimenpiteitä sovelletaan luokan 1 aineisiin.

(14) 4-AP, 1-boc-4-AP ja norfentanyyli olisi lisättävä luokan 1 aineiden luetteloon, koska ne voidaan helposti muuntaa niin, että ne tukevat fentanyylin ja sen analogien valmistusta, ja ne aiheuttavat merkittäviä yhteiskunnallisia ja kansanterveydellisiä ongelmia unionissa.

(15) DEPAPD ja PMK-etyyliglysidaatti olisi lisättävä luokan 1 aineiden luetteloon, koska ne voidaan helposti muuntaa niin, että ne tukevat metamfetamiinin, amfetamiinin ja MDMA:n valmistusta, ja ne aiheuttavat merkittäviä yhteiskunnallisia ja kansanterveydellisiä ongelmia unionissa.

(16) 4-AP:llä, 1-boc-4-AP:llä, norfentanyylillä, DEPAPD:lla ja PMK-etyyliglysidaatilla ei ole tunnettuja laillisia valmistus-, kauppa- eikä käyttötarkoituksia, lukuun ottamatta tutkimuskäyttöä. Sen vuoksi näiden aineiden lisääminen asetuksen (EY) N:o 273/2004 liitteessä I olevaan luokkaan 1 ja asetuksen (EY) N:o 111/2005 liitteessä olevaan luokkaan 1 olisi riittävä keino estää niiden käyttö huumausaineiden laittomaan valmistukseen eikä tämä toimenpide aiheuttaisi merkittävää ylimääräistä hallinnollista rasitetta talouden toimijoille tai toimivaltaisille viranomaisille unionissa.

(17) Sen vuoksi asetuksia (EY) N:o 273/2004 ja (EY) N:o 111/2005 olisi muutettava.

(18) ANPP ja NPP luokiteltiin uudelleen tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta 12 päivänä lokakuuta 2021 annetulla komission täytäntöönpanoasetuksella (EU) 2021/1832 (4). Sen vuoksi asetuksia (EY) N:o 273/2004 ja (EY) N:o 111/2005 olisi muutettava ja oikaistava.

(19) Asetuksilla (EY) N:o 273/2004 ja (EY) N:o 111/2005 pannaan yhdessä täytäntöön vuoden 1988 YK:n yleissopimuksen määräykset, jotka koskevat huumausaineiden lähtöaineita. Kun otetaan huomioon näiden kahden asetuksen antamien valtuutusten välinen tiivis sisällöllinen yhteys, on aiheellista hyväksyä muutokset yhdellä delegoidulla säädöksellä,

ON HYVÄKSYNYT TÄMÄN ASETUKSEN:

1 artikla Asetuksen (EY) N:o 273/2004 muuttaminen Muutetaan asetuksen (EY) N:o 273/2004 liite I tämän asetuksen liitteen I mukaisesti.

2 artikla Asetuksen (EY) N:o 111/2005 muuttaminen Muutetaan asetuksen (EY) N:o 111/2005 liite tämän asetuksen liitteen II mukaisesti.

3 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 25 päivänä marraskuuta 2022. Komission puolesta Puheenjohtaja Ursula VON DER LEYEN

(1) EUVL L 47, 18.2.2004, s. 1.

(2) EUVL L 22, 26.1.2005, s. 1.

(3) Council Decision 90/611/EEC of 22 October 1990 concerning the conclusion, on behalf of the European Economic Community, of the United Nations Convention against Illicit Traffic in Narcotic Drugs and Psychotropic Substances (päätöstä ei ole suomeksi; neuvoston päätös huumausaineiden ja psykotrooppisten aineiden laitonta kauppaa vastaan tehdyn Yhdistyneiden Kansakuntien yleissopimuksen tekemisestä Euroopan talousyhteisön puolesta) (EYVL L 326, 24.11.1990, s. 56).

(4) EUVL L 385, 29.10.2021, s. 1.